Duduzane Zuma: ‘Teenstrydighede in getuienis’Duduzane Zuma, seun van oudpresident Jacob Zuma (Foto: Dimpho Maja/African News Agency (ANA) “Niks sal my kind terugbring nie. Sy is dood en dit is verby,” het Adina Dube van Zimbabwe, Vrydag hartseer gesê. Haar dogter is vyf jaar gelede in ŉ minibustaxi dood toe dit met Duduzane Zuma se Porsche gebots het. Dube het haar teleurstelling buite die Randburg-landdroshof uitgespreek ná die 35-jarige Zuma onskuldig verklaar en vrygelaat is. Maroela Media het vroeër berig Zuma is Vrydag in onskuldig bevind op ’n klag van strafbare manslag en ’n klag van roekelose en nalatige bestuur teen hom. Adina se dogter, Phumzile Dube, het in 2014 in ŉ taxi gery toe die ongeluk op die M1 plaasgevind het. Een van die passasiers, Nanki Jeanette Mashaba, het ernstige beserings opgedoen tydens die ongeluk. Sy het later in die hospitaal gesterf. Haar afsterwe hou egter vermoedelik verband met ŉ siektetoestand wat sy reeds onder lede gehad het. Drie ander persone is in die botsing beseer. Zuma het aanvanklik tereg gestaan op twee aanklagte van strafbare manslag en roekelose bestuur. Een aanklag is laat vaar toe dit aan die lig gekom het dat Mashaba se afsterwe nie met die ongeluk verbind kan word nie. Landdros Tebogo Thupaatlase het Vrydag gesê die staat het versuim om sy saak bo redelike twyfel te bewys. Van die staatsgetuies se weergawe van die gebeure was teenstrydig. Die landdros het gesê bewyse wat deur die beskuldigde ingedien is, was “konsekwent”. Duduzane se pa en tweelingsuster Duduzile het hom vergesel. Die voormalige president en sy dogter het langs mekaar op ŉ bankie in die openbare galery gesit. Thupaatlase het op verskillende teenstrydighede gewys in staatsgetuies se getuienis. Hy het gesê bewyse deur die ongelukkenners word nie in twyfel getrek nie, aangesien die motor kon gly vanweë verskillende redes, waaronder bande, die hoeveelheid water op die pad en spoed wat die bestuurder gery het. Die landdros het gesê hy is tevrede dat Zuma nie nalatig was nie en dat hy alles gedoen het wat ŉ redelike persoon sou doen om die tragedie te verhoed. Ander getuies het Zuma se weergawe ondersteun dat sy motor buite beheer begin gly het toe hy ŉ plas water op die pad getref het. Thupaatlase het gesê daar is ook teenstrydighede wat betref skade aan die minibustaxi wat aan die ongeluk toegeskryf is, omdat Zuma se motor nooit deur die lug getrek het nie. Van die skade aan die taxi was dus te hoog om deur die botsing met die Porsche veroorsaak te word. Phindi Mjonondwane, woordvoerder van die Nasionale Vervolgingsgesag, sê sy respekteer die hof se besluit.